UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV luftens indhold af ozon - OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1. Indledning

I henhold til artikel 251, stk. 2, litra c), i traktaten om oprettelse af Det Europæiske Fællesskab, skal Kommissionen afgive udtalelse om de ændringsforslag, som Europa-Parlamentet har fremsat ved andenbehandlingen.

Kommissionen afgiver i det følgende udtalelse om de 17 ændringsforslag, som Europa-Parlamentet har vedtaget.

2. Baggrund

>TABELPOSITION>

3. Formålet med Kommissionens forslag

Kommissionens forslag til direktiv om ozon i luften er udarbejdet under rammedirektivet 96/62/EF (EFT L 296 af 21.11.1996, s. 55). Det første datterdirektiv 1999/30/EF om grænseværdier for svovldioxid, nitrogendioxid og nitrogenoxider, partikler og bly i luften blev vedtaget i juni 1999 (EFT L 163 af 29.6.1999, s. 41). Der blev vedtaget et andet datterdirektiv 2000/69/EF om grænseværdier for benzen og carbonmonoxid i luften i december 2000 (EFT L 313 af 13.12.2000, s.12.)

Forslaget vil fastsætte målværdier for ozonkoncentrationer i luften for at beskytte menneskets sundhed og plantevæksten. De målværdier, der så vidt muligt skal nås inden 2010, blev baseret på emissionslofter foreslået af Kommissionen og udformet på den mest omkostninglave måde for Fællesskabet som helhed (KOM(1999)125-1 1999/0068(COD)). Der er foreslået langsigtede målsætninger. Medlemsstaterne vil skulle overvåge og rapportere ozonkoncentrationer. De vil skulle underrette offentligheden, hvis informations- og varslingstærskelværdier overskrides. Der skal i givet fald foreligge planer om kortsigtede foranstaltninger.

4. Kommissionens holdning til de ændringsforslag Parlamentet har vedtaget

Den 13. juni 2001 vedtog Europa-Parlamentet 17 ændringsforslag. 3 ændringsforslag kan fuldt ud accepteres af Kommissionen (ændring 7, 13, 22), 10 kan accepteres delvis eller principielt (ændring 4, 14 og 26 til 33). De resterende 4 ændringsforslag (ændring 1, første del af ændring 10, første del af ændring 12 og ændring 25) kan ikke accepteres.

4.1 Ændringsforslag, som Kommissionen har accepteret

Kommissionen tilslutter sig kravene i ændring 7 om at bevare luftkvaliteten, hvor den er god, undtagen hvor det ikke er muligt på grund af grænseoverskridende forurening og de meteorologiske betingelser.

Ændring 13 kan accepteres, idet det gøres bindende for medlemsstaterne at overveje eksempler på foranstaltninger, der er medtaget i en vejledning, som skal vedtages af et udvalg.

Ændring 22 kræver at medlemsstaterne er særlig opmærksomme på ozons virkninger på miljøet og menneskers sundhed. Kommissionen finder dette et nyttigt supplement.

4.2 Ændringsforslag, som Kommissionen har accepteret i princippet

I henhold til ændring 14 skal medlemsstaterne orientere om kortsigtede handlingsplaner. Da rapportering til Kommissionen allerede er omfattet af artikel 10, stk. 2) (iii) (c), burde ændringen kun nævne orientering af offentligheden osv. og kan kun accepteres i princippet i sin nuværende ordlyd.

Kommissionen tilslutter sig ændring 4, for så vidt den kræver overensstemmelse med direktivet om nationale emissionslofter. Anden del af ændringen gør målværdierne for ozon til bindende grænseværdier ved at fjerne ordene "så vidt muligt". Dette kan ikke accepteres og bør bringes i tråd med kompromisløsning for ændring 26 til 33.

Ændring 26 til 33 vedrører alle opnåelse af målværdierne og de langsigtede målsætninger. De foreslår at erstatte udtrykket "så vidt muligt" med "undtagen i de tilfælde, hvor det er fysisk umuligt" og gør derved kravet mere bindende. Kommissionen kunne tilslutte sig dette, men finder det imidlertid nødvendigt at supplere med ordene "eller ikke omkostningseffektivt".

4.3 Ændringsforslag, som Kommissionen ikke har accepteret

Ændring 1 vedrører kandidatlandene, hvilket ikke er passende for et EU-direktiv. I stedet for at udvide betragtning 3 kunne tidlig inddragelse af kandidatlandene medtages i betragtning 11.

Ændring 10 kræver, at medlemsstaterne ligeledes rapportere målværdier. Det er imidlertid allerede dækket ind, da den numeriske værdi af målværdien er identisk med den langsigtede målsætning. For så vidt angår arten af den langsigtede målsætning, kunne den foreslåede henvisning til beskyttelse af plantevæksten ikke indebære rapportering af enkeltvise overskridelser, men af en årsværdi. Dette kunne godt accepteres generelt, men så ville det være nødvendigt at omskrive ændringen betydeligt.

Ifølge ændring 25 skal medlemsstaterne meddele oplysninger om virkninger for materialer. Det pågældende foreslåede niveau er en bred generalisering og muliggør ikke konklusioner om økonomiske omkostninger. Virkninger på materialer betragtes generelt som mindre vigtige sammenlignet med sundhed og plantevækst. Tilsvarende data burde ikke øge omfanget af de oplysninger, der skal rapporteres.

Første del af ændring 12 kræver kortsigtede foranstaltninger på lokalt plan. På grund af ozonens grænseoverskridende natur anser Kommissionen dette for uhensigtsmæssigt.

4.4 Genbehandlet forslag

I henhold til artikel 250, stk. 2, i EF-traktaten ændrer Kommissionen sit forslag som anført ovenfor.